หุ้นน้ำมันและไฟฟ้า ช่วยสร้างโลกสวย
ไตรมาสแรกของปีนี้ โดยเฉพาะเดือนกุมภาพันธ์และมีนาคม หุ้นเรือในตลาดหุ้นไทยวิ่งขึ้นเป็นจรวดอย่างน่า แปลกใจ ตามดัชนี BDI
25 มี.ค. 2564

พลวัตปี 2021 : วิษณุ โชลิตกุล
ไตรมาสแรกของปีนี้ โดยเฉพาะเดือนกุมภาพันธ์และมีนาคม หุ้นเรือในตลาดหุ้นไทยวิ่งขึ้นเป็นจรวดอย่างน่า แปลกใจ ตามดัชนี BDI
น่าจะถือเป็นหุ้นกลุ่มที่ร้อนแรงสุดในตลาดยามนี้ก็ว่าได้ ทำให้นักเก็งกำไรหลายคนบ่นเสียดายที่พลาดโอกาสไป
เหตุผลไม่มีอะไรมาก เนื่องจากอุปทานของเรือที่ลดลงมากในปีที่ผ่านมา โดยเฉพาะเรือสินค้าเทกองทั้งหลาย ขนาด ทำให้เวลาที่ตลาดมีอุปสงค์เพิ่มขึ้นเพียงเล็กน้อยก็ดันราคาหุ้นเรือให้วิ่งตามค่าระวางที่เพิ่มอย่างก้าวกระโดด ส่งผลต่อเรือคอนเทนเนอร์โดยปริยาย
ขาขึ้นนานนับเดือนของราคาหุ้นอย่าง TTA, PSL, หรือ RCL จึงยังเดินหน้าต่อไป โดยไม่สนใจกับค่าพี/อี หรือสัดส่วนทางการเงินในอดีตเท่าใดนัก …ยืนยันอีกครั้งว่า “กับดักของพลาโต้ (อดีตกำหนดปัจจุบัน)” ใช้การไม่ได้กับราคาหุ้นเรือยามนี้
สำหรับหุ้นกลุ่มที่แน่นอนและคาดเดาง่ายสุดยามนี้ กลับกลายเป็นหุ้นพลังงาน เพราะโอกาสที่ราคาน้ำมันดิบ ตลาดโลกปีนี้จะต่ำลงไปใต้ 50 ดอลลาร์ต่อบาร์เรล น่าจะไม่ได้เห็นกันอีกง่าย ๆ
ข่าวร้ายที่เคยรบกวนราคาหุ้นพลังงานโดยเฉพาะหุ้นกลุ่มน้ำมันและปิโตรเคมี ก็ดูเหมือนจะไม่น่ากลัวเหมือนปีที่ผ่านมาไม่ว่าจะเป็นข่าวสต๊อกน้ำมันสำรองสหรัฐฯ ข่าวโอเปกและรัสเซียขัดแย้งกัน หรือ ข่าวอุปสงค์น้ำมันเพิ่มขึ้นช้าเพราะการล็อกดาวน์ของประเทศต่าง ๆ เนื่องจากผลของโควิด-19 รวมทั้งข่าวดอลลาร์แข็งค่า และเงินเฟ้อจากการเพิ่มขึ้นของดอกเบี้ยในตลาดโลก มักจะส่งผลระยะสั้นต่อราคาน้ำมันและหุ้นไม่มากและกินเวลาแสนสั้นไม่ถึง 1 สัปดาห์ ตลาดก็สามารถซึมซับข่าวร้ายได้รวดเร็ว
ผลลัพธ์จึงทำให้ราคาหุ้นน้ำมันและพลังงานทั้งหมดกลายเป็นหุ้นพื้นฐานดี เหมาะสำหรับการเก็งกำไรทั้ง ระยะสั้นและระยะกลาง
ตัวอย่างของราคาน้ำมันที่ร่วงลงรุนแรงจนหลุดลงมาใต้ 60 ดอลลาร์ต่อบาร์เรล ครั้งล่าสุดที่เพิ่งผ่านมา เป็นกรณีน่าสนใจ เพราะที่ราคาน้ำมันดิบดิ่งเหวรอบนี้ จากสองสาเหตุหลักคือกังวลว่าความล่าช้าจากการกระจายวัคซีน ต่อต้านโควิค-19 ในยุโรป จะทำให้มาตรการล็อกดาวน์ ส่งผลต่อการใช้น้ำมันเพิ่ม และค่าดอลลลาร์สหรัฐฯ ที่แข็งขึ้นจะส่งผลทางอ้อมให้ราคาน้ำมันแพงขึ้น
นอกจากนั้น ค่าดอลลาร์แข็งขึ้นหลังจากแถลงการณ์ของประธานเฟดฯ นายเจอโรม พาวเวลต่อรัฐสภา ที่แม้จะบอกว่ายังห่างไกลจากความกังวลเรื่องเงินเฟ้อ แต่ความเชื่อมั่นที่มากมายต่อเศรษฐกิจสหรัฐฯ ที่แข็งแกร่งขึ้น ทำให้ตลาดเชื่อว่าอย่างไรเสีย การปรับขึ้นดอกเบี้ยจะเลี่ยงไม่พ้น ทำให้มีแรงขายหุ้นออกมาแรงในตลาดหุ้น และหันไปถือดอลลาร์แทน
ปรากฏการณ์อย่างนี้ น่าจะกดดันตลาดหุ้นทั่วโลกจึงมีสองแนวทางนั้นคือ แนวทางแรก ราคาน้ำมันจะกระทบต่อดัชนี ตลาดหุ้นแรง แนวทางหลังคือ ตลาดเกิดภาวะไซด์เวย์ต่อ โดยผลจะตกหนักที่ราคาหุ้นพลังงานเป็นตัวถ่วงตลาด
บาทน่าสนใจคือ นักลงทุนในหุ้นน้ำมันกลายเป็นกลุ่มคนที่ “โลกสวย” มากกว่าใครในตลาดหุ้นไทย
ราคาหุ้นน้ำมันวานนี้ อย่าง PTT ยืนยันปักหลักแน่นเหนือ 40.00 บาท ราคาหุ้น GULF แทนที่จะลบกลับบวกสวน กลายเป็นแรงขับเสริมความกล้าให้นักลงทุนเห็นว่า แนวรับแข็งแกร่ง เหนือ 1,560 จุด มีจริง และกลับมาซื้ออีกครั้งจนดัชนี SET บวกได้ต่างจากตลาดหุ้นทั้งเอเชีย
ยามนี้ ต่อให้มีคนบอกว่าข่าวร้ายจากโควิด-19 ก็คงไม่มีการขายแบบตื่นตระหนกอีกง่าย ๆ